Huldeblyke stroom in vir Yoti, die Griekse Boertjie   Yoti (Panayoti) Loizos of te wel Yoti, die Griekse Boertjie is Donderdagaand aan Covid-19 dood. (Foto: Facebook) “ŉ Dierbare mens en ŉ ware gentleman wat altyd net vriendelik was.” Dit is hoe bekendes vir Yoti Loizos, of te wel Yoti, die Griekse Boertjie onthou. Yoti (Panayoti) is Donderdagaand aan Covid-19 dood. Manie Jackson, wat jare lank bevriend was met Yoti, het Vrydagmiddag die hartseer nuus op Facebook gedeel nadat Yoti se suster sy dood bevestig het. “Dit was ŉ groot skok vir my. Ons het twee dae gelede nog gesels en Yoti was só positief. Hy het gesê hy ontvang goeie behandeling,” het Jackson aan Maroela Media gesê. Yoti (71) is reeds op 21 Junie in die hospitaal met die virus opgeneem. Hy het egter ses uur in die ambulans gewag voor sy opname omdat hospitale in Alberton reeds vol was. Hy het skade aan sy longe opgedoen en moes in die hospitaal aanbly om aan te sterk. Yoti het in die 80’s en 90’s diep in Suid-Afrikaanse gehore se harte gekruip met sy Afrikaanse musiek in ŉ Griekse styl. Hy het kleurvolle optredes gehad en graag ŉ nuwe uitrusting aangetrek vir elke liedjie. “Die wit angelier”, ŉ liedjie wat hy self gekomponeer het, was drie weke lank bo-aan die destydse Afrikaanse treffersparade. Lydia Winchester, wat dié sanger se skakelbeampte by die destydse Decibel-platemaatskappy was, het gesê Yoti was die dierbaarste mens wat sy geken het. Winchester, wat self onlangs in die hospitaal met Covid-19-infeksie opgeneem is, meen elke sanger of musieklegende se dood te midde van die pandemie maak dit al moeiliker vir mense in die bedryf om te verwerk. “ŉ Mens onthou die klein goedjies van Yoti. Ek onthou hoe hy altyd vir my ŉ geskenkie saamgebring het as hy terug van een van sy oorsese reise gekom het. Hy was ook die persoon wat saam met my Cora-Marie se begrafnis bygewoon het.” Winchester sê sy het net goeie herinneringe aan Yoti: “Ons het as ŉ groep kunstenaars selfs die soldate by Katima in die Caprivi, Namibië, tydens die Grensoorlog gaan vermaak het. Ek onthou nog hoe lekker dié soldate saam met Yoti gesing het.” Jackson het ŉ spesiale band met Yoti gehad en beskryf hom op sy beurt as ŉ mentor, wat ook ŉ vriend geword het. “Ek het nog as ŉ 18-jarige by hom vir raad gaan aanklop. Ek het by die Loizos-gebou opgedaag en nog op ŉ kasset vir Yoti gesing, vandaar het sy deur altyd net vir my oopgestaan.” Jackson en Yoti het 22 jaar lank saam gewerk; eers het Jackson Yoti se klank by konserte behartig en voorafvertonings vir hom gedoen, en later toe Jackson self bekendheid verwerf het, het Yoti altyd kom groet en hom ondersteun as Jackson in Alberton se omgewing opgetree het. “Hy was een van daardie ordentlike mense. Hy het net nie kwaad geword as iets verkeerd loop by ŉ vertoning nie, hy was altyd net vriendelik en dankbaar.” “Rus sag Yoti die Boere-Griekie,” het Sunette Bridges het op Facebook geskryf. “Daar wag vir jou ŉ fees van ou vriende en musiek aan ons Vader se voete.” Jackson hou op Sondag om 15:00 ’n aanlyn-konsert en sal spesiaal n huldeblyk doen aan hierdie geliefde vriend.